Keld Albrechtsen (EL), 2004-04-15:
Jeg forstår til fulde det ubehag, som hr. Niels Helveg Petersen har ved at være rodet ind i det her - et ubehag, han havde ganske svært ved at skjule her fra talerstolen, vil jeg sige.
Det har jeg meget sympati med.
At hr. Morten Homann nu tilsyneladende også helt frivilligt og uden nogen som helst grund og uden at få noget for det også vil deltage i det ubehag,
Det er der ikke nogen egentlig logik i.
Men sådan kan parlamentarisk politik jo være indrettet.
Jeg vil sige - og det vil jeg sige rent ud til ministeren - at det her har været en fiasko.
Der er indtil nu - så vidt jeg er orienteret - ikke bygget en eneste bolig efter den her ordning.
Det står stadig væk hen i det uvisse, hvornår der eventuelt bliver bygget bare en bolig, og imens fosser pengene her som så mange andre steder ud af statskassen til mærkelige ordninger. Først forsøgte man sig med en fradragsordning.
Det var jo helt skandaløst.
Så forsøger man sig nu med en tilskudsordning, og hvad kommer der ud af det?
Det politiske problem, vil jeg sige til ministeren, og det har vi jo påpeget fra Enhedslistens side gang på gang,
er, at vi skal have overtalt pensionskasserne til at bygge.
Nu er pensionskassernes problem jo ikke mangel på penge.
Disse pengetanke er sådan set ganske velpolstrede. Og hvis vi skal formå pensionskasserne til at gå ud og bygge boliger, så tror jeg, tilskudsvejen, som man nu slår ind på, er forholdsvis omsonst, for jeg tror sådan set ikke, at problemet ligger i en mangel på penge i pensionskasserne.
Nej, de har ikke ønsket det, og deres grunde til ikke at ønske det har ikke været ret gode.
Selv om vi kunne påvise - og det må ministeren jo kunne bekræfte - at afkastet på at bygge boliger uden tilskud for en pensionskasse vil være lige så godt og måske lidt bedre end at sætte pengene i obligationer, så vil de alligevel ikke.
De orker det simpelt hen ikke, fordi det er besværligt.
Det er meget nemmere at købe en stak obligationer.
Det synes jeg ikke er acceptabelt.
Derfor har vi fra Enhedslistens side fremsat flere forskellige modeller til, hvordan vi så kunne få pensionskasserne overbevist om, at det var klogt at værdisikre deres midler ind i fremtiden ved at placere dem i gode danske boliger.
Det mest værdisikre, en pensionskasse overhovedet kan gøre med sine midler,
er jo at placere dem i en fremtidig bolig.
Det er mig ufatteligt, at direktionerne i vores pensionskasser ikke kan se perspektivet i at værdisikre medlemmernes midler ind i fremtiden ved at bygge boliger.
Men det kan de altså ikke, og de vil heller ikke gøre det, selv om man nu opfinder en tilskudsordning, for det er et holdningsproblem.
Det løser det her forslag altså ikke.
Så derfor vil vi se, at fiffige private investorer stadig væk vil kunne høste gevinster og udspekulere nye måder, hvorpå de kan hale de her penge ud af statskassen, uden at der nødvendigvis kommer nogle boliger ud af det.
Det får vi jo at se om der gør.
Det ved vi stadig ikke.
Men det afgørende problem at få pensionskasserne til at bygge med henblik på at sikre medlemmerne en bolig i fremtiden og med henblik på at sikre deres egen kapitals beståen om 20, 30, 40, 50 år står jo uløst tilbage.
Man kan da godt sige som hr. Morten Homann, at det her måske gør en umulig ordning en lille smule mindre umulig, men vi vil altså fra Enhedslistens side simpelt hen ikke rodes ind i den.